છેલ્લા ૧૫ વર્ષમાં જો કે ટૉઈલેટ નિર્માણમાં ઘણી સફળતા પણ મળી છે. છતાં દરેક વખતે લક્ષ્યાંક પાર ન પડવાથી સરકારી તિજોરી પર પડનારો જંગી બોજ સરકારી બાબુઓની ખોરી દાનતની પણ ચાડી ખાય છે. કરોડો રુપિયા ખર્ચવા છતા ધાર્યું પરિણામ ન મળે અને લોકોની સ્થિતિ જૈસે થે રહે ત્યારે આ શંકા વધારે દૃઢ બને છે. વર્ષ ૨૦૦૦થી ૨૦૧૫ સુધીના ૧૫ વર્ષના ગાળામાં કેન્દ્ર સરકારે સ્વચ્છતા કાર્યક્રમો પાછળ કુલ રૃ. ૩૩,૫૫૩ કરોડ ખર્ચ્યા હતા. તો છેલ્લા બે વર્ષમાં સરકાર બે હજાર કરોડથી વધુ ખર્ચી ચૂકી છે. આમ ત્યારથી લઈને અત્યાર સુધી દરેક વખતે શૌચાલય તૈયાર કરવાના ટાર્ગેટ અપાય છે પણ પૂરાં થતા નથી. જો ૨૦૧૯માં પણ ધાર્યો લક્ષ્યાંક પૂર્ણ નહીં થાય તો સતત ચોથી વખત એવું બનશે કે શૌચાલય નિર્માણનો ટાર્ગેટ અધૂરો રહેશે.